MT Il-Ġurnal Uffiċjali ta’ l-Unjoni Ewropea C 226/12

Avviż ta' bidu ta' reviżjoni ta' skadenza tal-miżuri antidumping applikabbli għall-importazzjonijiet ta' tubi u pajpijiet iwweldjati tal-ħadid jew ta' l-azzar mingħajr liga li joriġinaw mit-Tajlandja, mit-Turkija u mill-Ukraina u reviżoni interim tal-miżuri antidumping applikabbli għall-importazzjonijiet ta' ċerti tubi u pajpijiet iwweldjati tal-ħadid jew ta' l-azzar mingħajr liga li joriġinaw mit-Turkija

(2007/C 226/05)

Wara l-pubblikazzjoni ta' avviż ta' skadenza imminenti (1) tal-miżuri antidumping fis-seħħ dwar l-importazzjonijiet ta' ċerti tubi u pajpijiet iwweldjati tal-ħadid jew ta' l-azzar mingħajr liga li joriġinaw mit-Tajlandja, mit-Turkija u mill-Ukraina (“pajjiżi kkonċernati”), il-Kummissjoni rċeviet talba għal reviżjonijiet skond l-Artikolu 11(2) u (3) tar-Regolament tal-Kunsill (KE) Nru 384/96 tat-22 ta' Diċembru 1995, dwar il-ħarsien kontra l-importazzjonijiet li huma l-oġġett ta' dumping minn pajjiżi mhux membri tal-Komunità Ewropea (“ir-Regolament bażiku”) (2).

1. Talba għal reviżjoni

It-talba kienet ippreżentata fil-25 ta' Ġunju 2007 mill-Kumitat tad-Difiża ta' l-industrija tat-tubi wweldjati ta' l-azzar ta' l-Unjoni Ewropea (“l-applikant”) f'isem il-produtturi li jirrappreżentaw proporzjon kbir, f'dan il-każ aktar minn 50 %, tal-produzzjoni totali tal-Komunità ta' ċerti tubi u pajpijiet iwweldjati tal-ħadid jew ta' l-azzar mingħajr liga.

2. Prodott

Il-prodott taħt reviżjoni huwa tubi u pajpijiet iwweldjati, tal-ħadid jew ta' l-azzar mingħajr liga, bi profil trasversali ċirkolari bil-kamin jew li jista' jsirilhom il-kamin (pajpijiet tal-gass) u b'dijametru estern li ma jaqbiżx il-168,3 mm, minbarra tubi u pajpijiet ta' tip użat għal linji ta' pajpijiet taż-żejt jew tal-gass, ta' tip użat fit-tħaffir għaż-żejt jew għal gass, jew b'fittings imwaħħla għall-użu f'inġenji ta' l-ajru ċivili, minbarra tubi ta' preċiżjoni, li joriġinaw mit-Tajlandja, mit-Turkija u mill-Ukraina (“il-prodott ikkonċernat”), klassifikabbli fil-preżent fi ħdan il-kodiċi NM ex 7306 30 41, ex 7306 30 49, ex 7306 30 72 u ex 7306 30 77. Dawn il-kodiċi NM qed jingħataw biss bħala tagħrif.

3. Miżuri attwali

Il-miżuri li hemm fis-seħħ bħalissa huma dazji definittivi antidumping imposti bir-Regolament tal-Kunsill (KE) Nru 1697/2002 (3).

4. Raġunijiet għar-reviżjonijiet

4.1. Raġunijiet għar-reviżjoni ta' skadenza

It-talba hija bbażata fuq ir-raġunijiet li l-iskadenza tal-miżuri wisq probabbli se tirriżulta f'kontinwazzjoni jew ripetizzjoni ta' dumping u ħsara għall-industrija tal-Komunità.

L-allegazzjoni tal-probabbiltà ta' kontinwazzjoni ta' dumping fir-rigward tat-Turkija hija bbażata fuq tqabbil ta' valur normali, stabbilit fuq il-bażi ta' prezzijiet domestiċi, bil-prezzijiet ta' l-esportazzjoni tal-prodott ikkonċernat meta mibjugħ għall-esportazzjoni lill-Komunità.

Fuq bażi ta' dan, il-marġinu ta' dumping ikkalkolat għat-Turkija huwa sinifikanti.

Waqt li tintwera l-probabbiltà ta' ripetizzjoni ta' dumping għat-Tajlandja u l-Ukraina, il-prezzijiet ta' l-esportazzjoni lejn pajjiżi terzi oħra, jiġifieri l-Istati Uniti ta' l-Amerika u r-Russja rispettivament, intużaw mill-applikant minħabba n-nuqqas attwali ta' volumi ta' importazzjoni sinifikanti mit-Tajlandja u mill-Ukraina lejn il-Komunità. Dawn il-prezzijiet ta' esportazzjoni ġew imqabbla mal-valuri normali bbażati fuq l-ispiża tal-produzzjoni.

Għaldaqstant, l-applikant jallega li hemm probabbiltà ta' ripetizzjoni ta' dumping għat-Tajlandja u għall-Ukraina.

L-applikant jallega wkoll il-probabbiltà ta' aktar dumping li jagħmel ħsara. F'dan ir-rigward, l-applikant ippreżenta evidenza li, jekk il-miżuri jitħallew jiskadu, il-livell ta' l-importazzjoni attwali tal-prodott ikkonċernat probabbilment jiżdied minħabba l-eżistenza ta' kapaċità mhux użata fil-pajjiżi kkonċernati.

Fir-rigward tat-Turkija, l-applikant jallega wkoll li l-importazzjonijiet tal-prodott ikkonċernat minn dan il-pajjiż komplew jikkaġunaw ħsara lill-industrija tal-Komunità minħabba l-volum akbar u l-prezzijiet baxxi tagħhom.

Barra minn hekk, l-applikant jallega li l-qagħda diġà fraġli ta' l-industrija tal-Komunità se tmur għall-agħar jekk il-miżuri jitħallew jaqgħu u li kull rikorrenza ta' importazzjonijiet sostanzjali bi prezzijiet iddampjati mill-pajjiżi kkonċernati x'aktarx twassal għal rikorrenza ta' aktar ħsara għall-industrija tal-Komunità.

4.2. Raġunijiet għar-reviżjoni interim

L-applikant ipprovda tagħrif li, fir-rigward ta' l-importazzjonijiet tal-prodott ikkonċernat mit-Turkija, il-livell tal-miżura m'għadux biżżejjed biex ipatti għall-ħsara tad-dumping, li, ikkalkolata kif spjegat hawn fuq, jidher li żdiedet b'mod sinifikanti.

L-applikant jallega wkoll li l-importazzjonijiet tal-prodott ikkonċernat mit-Turkija baqgħu f'livelli konsiderevolment għolja kemm f'termini assoluti kif ukoll f'termini ta' sehem tas-suq. Kif spjegat hawn fuq, il-volumi u l-prezzijiet tal-prodott ikkonċernat importat minn dan il-pajjiż kellhom, fost konsegwenzi oħra impatt negattiv fuq is-sehem tas-suq miksub u fuq il-livell ta' prezzijiet applikati mill-industrija Komunitarja, bir-riżultat li hemm effetti negattivi sostanzjali fuq il-prestazzjoni globali u l-qagħda finanzjarja ta' l-industrija tal-Komunità.

5. Proċedura

Wara li ddeterminat, b'konsultazzjoni mal-Kumitat Konsultattiv, li hemm biżżejjed provi sabiex ikun iġġustifikat il-bidu ta' reviżjoni ta' skadenza u reviżjoni interim, safejn għandhom x'jaqsmu l-importazzjonijiet mit-Turkija, il-Kummissjoni b'dan qiegħda tagħti bidu għal reviżjonijiet skond l-Artikolu 11 (2) u (3) tar-Regolament bażiku.

5.1. Proċedura għad-determinazzjoni ta' dumping, tal-probabbiltà ta' dumping u ħsara

L-investigazzjoni se tistabbilixxi jekk hux probabbli, jew le, li l-iskadenza tal-miżuri twassal għall-issoktar jew ir-rikorrenza ta' dumping u ħsara. Ir-reviżjoni interim se tistabbilixxi jekk, fir-rigward ta' l-importazzjonijiet tal-prodott ikkonċernat mit-Turkija, il-livell attwali tal-miżura huwiex biżżejjed biex ipatti għall-ħsara tad-dumping.

(a) Teħid ta' kampjuni

Minħabba li jidher li hemm numru kbir ta' partijiet involuti f'din il-proċedura, il-Kummissjoni tista' tiddeċiedi li tapplika t-teħid ta' kampjuni, skond l-Artikolu 17 tar-Regolament bażiku.

(i) Teħid ta' kampjuni għal esportaturi/produtturi fil-pajjiż(i) kkonċernat(i)

Sabiex il-Kummissjoni tkun tista' tiddeċiedi jekk it-teħid ta' kampjuni huwiex meħtieġ u, jekk dan ikun il-każ, tagħżel kampjun, l-esportaturi/produtturi kollha, jew ir-rappreżentanti li jaġixxu f'isimhom, huma b'dan mitluba li jippreżentaw lilhom infushom lill-Kummissjoni billi jikkuntattjawha u jipprovdulha t-tagħrif li ġej dwar il-kumpanija jew kumpaniji tagħhom fil-limitu ta' żmien stipulat fil-punt 6(b)(i) u fil-formati indikati fil-punt 7:

— isem, indirizz, indirizz elettroniku, numri tat-telefown u tal-fax u persuna ta' kuntatt,

— il-fatturat fil-munita lokali u l-volum f'tunnellati tal-prodott ikkonċernat mibjugħ għall-esportazzjoni lill-Komunità matul il-perjodu mill-1 ta' Lulju 2006 sat-30 ta' Ġunju 2007,

— id-dħul fil-munita lokali u l-volum ta' bejgħ f'tunnellati tal-prodott ikkonċernat mibjugħ fis-suq lokali matul il-perjodu mill-1 ta' Lulju 2006 sat-30 ta' Ġunju 2007,

— il-fatturat fil-munita lokali u l-volum tal-bejgħ f'tunnellati għall-prodott ikkonċernat mibjugħ lil pajjiżi terzi oħrajn matul il-perjodu mill-1 ta' Lulju 2006 sat-30 ta' Ġunju 2007,

— jekk il-kumpanija għandhiex il-ħsieb li titlob marġini individwali (4) (il-marġni individwali jistgħu jintalbu biss minn produtturi Torok),

— l-attivitajiet preċiżi tal-kumpanija fir-rigward tal-produzzjoni tal-prodott ikkonċernat u l-volum tal-produzzjoni f'tunnellati tal-prodott ikkonċernat, il-kapaċità ta' produzzjoni u l-investimenti fil-kapaċità ta' produzzjoni matul il-perjodu mill-1 ta' Lulju 2006 sal-30 ta' Ġunju 2007,

— l-ismijiet u l-attivitajiet preċiżi tal-kumpaniji relatati kollha (5) involuti fil-produzzjoni u/jew fil-bejgħ (għall-esportazzjoni u/jew domestiku) tal-prodott ikkonċernat,

— kull tagħrif rilevanti ieħor li jista' jgħin lill-Kummissjoni fl-għażla tal-kampjun

Meta tipprovdi t-tagħrif ta' hawn fuq, il-kumpanija tkun qed taqbel ma' l-inklużjoni possibbli tagħha fil-kampjun. Jekk il-kumpanija tintgħażel biex tifforma parti mill-kampjun, dan jimplika li l-kumpanija jkollha twieġeb għal kwestjonarju u taċċetta investigazzjoni fuq il-post dwar ir-reazzjoni tagħha. Jekk il-kumpanija tindika li ma taqbilx ma' l-inklużjoni possibbli tagħha fil-kampjun, titqies li ma kkooperatx fl-investigazzjoni. Il-konsegwenzi għal nuqqas ta' kooperazzjoni huma stipulati fil-punt 8 hawn taħt.

Sabiex tikseb it-tagħrif li jidhrilha huwa meħtieġ għall-għażla tal-kampjun ta' esportaturi/produtturi, il-Kummissjoni, barra minn hekk, se tikkuntattja lill-awtoritajiet tal-pajjiżi esportaturi, u lil kwalunkwe assoċjazzjoni magħrufa ta' esportaturi/produtturi.

(ii) Teħid ta' kampjuni għall-importaturi

Sabiex il-Kummissjoni tkun tista' tiddeċiedi jekk it-teħid ta' kampjuni huwiex meħtieġ u, jekk dan ikun il-każ, tagħżel kampjun, l-importaturi kollha, jew ir-rappreżentanti li jaġixxu f'isimhom, huma b'dan mitluba li jippreżentaw lilhom infushom lill-Kummissjoni u jipprovdu t-tagħrif li ġej dwar il-kumpanija jew kumpaniji tagħhom fil-limitu ta' żmien stipulat fil-punt 6(b)(i) u fil-formati indikati fil-punt 7:

— isem, indirizz, indirizz elettroniku, numri tat-telefown u tal-fax u persuna ta' kuntatt,

— il-fatturat f'euro tal-kumpanija tul il-perjodu mill-1 ta' Lulju 2006 sat-30 ta' Ġunju 2007,

— in-numru totali ta' impjegati,

— l-attivitajiet preċiżi tal-kumpanija fir-rigward tal-prodott ikkonċernat,

— il-volum f'tunnellati u l-valur f'euro ta' importazzjonijiet u bejgħ mill-ġdid magħmula fis-suq tal-Komunità matul il-perjodu mill-1 ta' Lulju 2006 sal-30 ta' Ġunju 2007 tal-prodott ikkonċernat importat li joriġina mit-Tajlandja, mit-Turkija u mill-Ukraina,

— l-ismijiet u l-attivitajiet preċiżi tal-kumpaniji relatati kollha (6) involuti fil-produzzjoni u/jew fil-bejgħ tal-prodott ikkonċernat,

— kull tagħrif rilevanti ieħor li jista' jgħin lill-Kummissjoni fl-għażla tal-kampjun

Meta tipprovdi t-tagħrif ta' hawn fuq, il-kumpanija tkun qed taqbel ma' l-inklużjoni possibbli tagħha fil-kampjun. Jekk il-kumpanija tintgħażel biex tifforma parti mill-kampjun, dan jimplika li l-kumpanija jkollha twieġeb għal kwestjonarju u taċċetta investigazzjoni fuq il-post dwar ir-reazzjoni tagħha. Jekk il-kumpanija tindika li ma taqbilx ma' l-inklużjoni possibbli tagħha fil-kampjun, titqies li ma kkooperatx fl-investigazzjoni. Il-konsegwenzi għal nuqqas ta' kooperazzjoni huma stipulati fil-punt 8 hawn taħt.

Biex tikseb it-tagħrif li hi tqis meħtieġ għall-għażla tal-kampjun ta' l-importaturi, il-Kummissjoni tista', barra minn hekk, tikkuntattja kull assoċjazzjoni magħrufa ta' importaturi.

(iii) Teħid ta' kampjuni għall-produtturi Komunitarji

Fid-dawl ta' l-għadd kbir ta' produtturi Komunitarji li qed jappoġġaw it-talba, il-Kummissjoni biħsiebha tinvestiga l-ħsara lill-industrija tal-Komunità billi tapplika t-teħid ta' kampjuni.

Sabiex il-Kummissjoni tkun tista' tagħżel kampjun, il-produtturi kollha tal-Komunità huma għalhekk mitluba jipprovdu t-tagħrif li ġej dwar il-kumpanija jew il-kumpaniji tagħhom fil-limitu ta' żmien stipulat f'punt 6 (b)(i) fil-formati indikati fil-punt 7:

— isem, indirizz, indirizz elettroniku, numri tat-telefown u tal-fax u persuna ta' kuntatt,

— il-fatturat f'euro tal-kumpanija matul il-perjodu mill-1 ta' Lulju 2006 sat-30 ta' Ġunju 2007,

— l-attivitajiet preċiżi tal-kumpanija fir-rigward tal-produzzjoni tal-prodott ikkonċernat,

— il-valur tal-bejgħ f'euro tal-prodott ikkonċernat magħmul fis-suq tal-Komunità matul il-perjodu mill-1 ta' Lulju 2006 sat-30 ta' Ġunju 2007,

— il-volum f'tunnellati tal-bejgħ tal-prodott ikkonċernat magħmul fis-suq tal-Komunità matul il-perjodu mill-1 ta' Lulju 2006 sat-30 ta' Ġunju 2007,

— il-volum tal-produzzjoni f'tunnellati tal-prodott ikkonċernat matul il-perjodu mill-1 ta' Lulju 2006 sat-30 ta' Ġunju 2007,

— l-ismijiet u l-attivitajiet preċiżi tal-kumpaniji relatati kollha (6) involuti fil-produzzjoni u/jew fil-bejgħ tal-prodott ikkonċernat,

— kull tagħrif rilevanti ieħor li jista' jgħin lill-Kummissjoni fl-għażla tal-kampjun

Meta tipprovdi t-tagħrif ta' hawn fuq, il-kumpanija tkun qed taqbel ma' l-inklużjoni possibbli tagħha fil-kampjun. Jekk il-kumpanija tintgħażel biex tifforma parti mill-kampjun, dan jimplika li l-kumpanija jkollha twieġeb għal kwestjonarju u taċċetta investigazzjoni fuq il-post dwar ir-reazzjoni tagħha. Jekk il-kumpanija tindika li ma taqbilx ma' l-inklużjoni possibbli tagħha fil-kampjun, titqies li ma kkooperatx fl-investigazzjoni. Il-konsegwenzi għal nuqqas ta' kooperazzjoni huma stipulati fil-punt 8 hawn taħt.

(iv) Għażla aħħarija tal-kampjun

Il-partijiet kollha interessati li jixtiequ jressqu xi tagħrif rilevanti f'dak li għandu x'jaqsam ma' l-għażla tal-kampjun għandhom jagħmlu dan fil-limitu ta' żmien stipulat fil-punt 6(b)(ii).

Il-Kummissjoni biħsiebha tagħmel l-għażla aħħarija tal-kampjun wara li tkun ikkonsultat il-partijiet ikkonċernati li jkunu esprimew ir-rieda tagħhom li jkunu inklużi fil-kampjun.

Il-kumpaniji inklużi fil-kampjun għandhom iwieġbu għal kwestjonarju fil-limitu ta' żmien stipulat fil-punt 6(b)(iii) u għandhom jikkooperaw fi ħdan il-qafas ta' l-investigazzjoni.

Jekk ma jkunx hemm kooperazzjoni biżżejjed, il-Kummissjoni tista' tibbaża s-sejbiet tagħha, skond l-Artikoli 17(4) u 18 tar-Regolament bażiku, fuq il-fatti disponibbli. Konklużjoni bbażata fuq fatti disponibbli tista' tkun anqas vantaġġuża għall-parti kkonċernata, kif spjegat fil-punt 8.

(b) Ġbir ta' tagħrif u smigħ ta' seduti

Il-partijiet kollha interessati qegħdin b'dan jiġu mistiedna jippreżentaw il-fehmiet tagħhom, jibagħtu tagħrif barra mit-tweġibiet għall-kwestjonarju u jipprovdu dokumenti ta' prova. Dan it-tagħrif u dawn id-dokumenti ta' prova għandhom jaslu għand il-Kummissjoni fil-limitu ta' żmien stipulat fil-punt 6(a)(ii).

Barra minn hekk, il-Kummissjoni tista' tisma' l-partijiet interessati, sakemm dawn jagħmlu talba li fiha juru li hemm raġunijiet partikulari għalfejn għandhom jinstemgħu. Din it-talba għandha ssir fil-limitu ta' żmien stipulat fil-punt 6(a)(iii).

6 Limiti ta' żmien

(a) Limiti ta' żmien ġenerali

(i) Għal partijiet biex jitolbu kwestjonarju jew formoli oħra ta' talbiet

Il-partijiet kollha interessati għandhom jitolbu kwestjonarju jew formoli oħra ta' talbiet kemm jista' jkun malajr, iżda mhux aktar tard minn 10 ijiem wara l-pubblikazzjoni ta' dan l-avviż fil-Ġurnal Uffiċjali ta' l-Unjoni Ewropea.

(ii) Għal partijiet interessati biex jippreżentaw lilhom infushom, biex iressqu t-tweġibiet tagħhom u kull tagħrif ieħor.

Il-partijiet interessati kollha, jekk ir-rappreżentazzjonijiet tagħhom iridu jitqiesu matul l-investigazzjoni, iridu jippreżentaw lilhom infushom billi jikkuntattjaw lill-Kummissjoni, jippreżentaw l-opinjonijiet tagħhom u jressqu t-tweġibiet tagħhom u kull tagħrif ieħor fi żmien 40 jum mid-data tal-pubblikazzjoni ta' dan l-avviż fil-Ġurnal Uffiċjali ta' l-Unjoni Ewropea, għajr jekk speċifikat mod ieħor. Qed tinġibed l-attenzjoni għall-fatt li l-eżerċizzju ta' ħafna mid-drittijiet proċedurali stipulati fir-Regolament bażiku jiddependu fuq il-parti billi din tippreżenta lilha nnifisha fil-perjodu msemmi qabel.

Il-kumpaniji magħżula f'kampjun għandhom iressqu t-tweġibiet għall-kwestjonarju fil-limiti ta' żmien stipulat fil-punt 6(b)(iii).

(iii) Seduti

Il-partijiet interessati kollha jistgħu japplikaw ukoll għal seduta quddiem il-Kummissjoni fl-istess limitu ta' żmien ta' 40 jum.

(b) Il-limitu speċifiku ta' żmien fir-rigward tat-teħid ta' kampjuni

(i) It-tagħrif speċifikat fil-punti 5.1(a)(i), 5.1(a)(ii) u 5.1(a)(iii) għandu jasal għand il-Kummissjoni fi żmien 15-il jum mid-data ta' pubblikazzjoni ta' dan l-avviż fil-Ġurnal Uffiċjali ta' l-Unjoni Ewropea, dment li l-Kummissjoni biħsiebha tikkonsulta l-partijiet ikkonċernati li esprimew ir-rieda tagħhom li jkunu inklużi fil-kampjun fl-għażla aħħarija tagħha fi żmien perjodu ta' 21 jum mill-pubblikazzjoni ta' dan l-avviż fil-Ġurnal Uffiċjali ta' l-Unjoni Ewropea.

(ii) Kull tagħrif ieħor rilevanti għall-għażla tal-kampjun kif imsemmi fil-punt 5.1(a)(iv) għandu jasal għand il-Kummissjoni fi żmien 21 jum mill-pubblikazzjoni ta' dan l-avviż fil-Ġurnal Uffiċjali ta' l-Unjoni Ewropea.

(iii) It-tweġibiet għall-kwestjonarju tal-partijiet inklużi fil-kampjun għandhom jaslu għand il-Kummissjoni fi żmien 37 jum mid-data tan-notifika ta' l-inklużjoni tagħhom fil-kampjun.

7. Sottomissjonijiet, tweġibiet għall-kwestjonarju u korrispondenza, bil-miktub

Is-sottomissjonijiet u t-talbiet kollha magħmula mill-partijiet interessati għandhom isiru bil-miktub (mhux b'format elettroniku, sakemm ma jkunx speċifikat mod ieħor) u għandhom jindikaw l-isem, l-indirizz, l-indirizz elettroniku, it-telefown u n-numri tal-fax tal-parti interessata. Is-sottomissjonijiet kollha bil-miktub, inkluż it-tagħrif mitlub f'dan l-avviż, it-tweġibiet tal-kwestjonarju u l-korrispondenza mogħtija mill-partijiet interessati fuq bażi kunfidenzjali għandhom ikunu mmarkati bħala “Limitati” (7) u, skond l-Artikolu 19(2) tar-Regolament bażiku, għandhom ikunu akkumpanjati minn verżjoni mhux kunfidenzjali, immarkata “GĦALL-ISPEZZJONI MILL-PARTIJIET INTERESSATI”.

L-indirizz tal-Kummissjoni għall-korrispondenza:

European Commission Directorate General for Trade Directorate H Office: J-79 4/23 B-1049 Brussels Fax (32-2) 295 65 05

8. Nuqqas ta' kooperazzjoni

F'każijiet fejn xi parti interessata tirrifjuta l-aċċess għat-tagħrif meħtieġ jew ma tipprovdihx fil-limiti ta' żmien, jew b'mod sinifikanti tfixkel l-investigazzjoni, is-sejbiet, pożittivi jew negattivi, jistgħu jsiru skond l-Artikolu 18 tar-Regolament bażiku, fuq il-bażi tal-fatti disponibbli.

Fejn jinstab li xi parti interessata tkun tat tagħrif falz jew qarrieqi, it-tagħrif għandu jitwarrab u jistgħu jintużaw il-fatti disponibbli, skond l-Artikolu 18 tar-Regolament bażiku. Jekk parti interessata ma tikkooperax jew tikkoopera biss b'mod parzjali, u jsir użu mill-fatti disponibbli, ir-riżultat jista' jkun inqas favorevoli għal din il-parti milli kieku kkooperat.

9. Skeda ta' l-investigazzjoni

L-investigazzjoni se tkun konkluża, skond l-Artikolu 11(5) tar-Regolament bażiku fi żmien 15-il xahar mid-data tal-pubblikazzjoni ta' dan l-avviż fil-Ġurnal Uffiċjali ta' l-Unjoni Ewropea.

10. Possibbiltà li tintalab reviżjoni skond l-Artikolu 11(3) tar-Regolament bażiku

Hekk kif ir-reviżjoni ta' skadenza tingħata bidu skond id-dispożizzjonijiet ta' l-Artikolu 11(2) tar-Regolament bażiku, is-sejbiet tagħha mhux se jwasslu għal-livell tal-miżuri attwali li qed jiġu emendati imma se jwasslu għal dawk il-miżuri li qed jiġu revokati jew miżmuma skond l-Artikolu 11(6) tar-Regolament bażiku.

Jekk xi parti fil-proċediment tqis li tkun meħtieġa reviżjoni tal-livell tal-miżuri biex tippermetti l-possibbiltà li temenda (jiġifieri żżid jew tnaqqas) il-livell tal-miżuri, din il-parti tista' titlob għal reviżjoni skond l-Artikolu 11(3) tar-Regolament bażiku.

Il-partijiet li jixtiequ jitolbu reviżjoni ta' din ix-xorta, li ssir b'mod indipendenti mir-reviżjoni ta' skadenza msemmija f'dan l-avviż, jistgħu jikkuntattjaw lill-Kummissjoni fl-indirizz li jidher hawn fuq.

11. Ipproċessar ta' data personali

Jekk jogħġbok kun af li kull data personali miġbura f'din l-investigazzjoni se tkun ittrattata skond ir-Regolament (KE) Nru 45/2001 tal-Parlament Ewropew u tal-Kunsill tat-18 ta' Diċembru 2000, dwar il-protezzjoni ta' l-individwi fir-rigward ta' l-ipproċessar ta' data personali mill-istituzzjonijiet u korpi tal-Komunità u dwar il-moviment ħieles ta' din id-data (8).

(1) ĠU C 296, 6.12.2006, p. 25.

(2) ĠU L 56, 6.3.1996, p. 1. Ir-Regolament kif emendat l-aħħar mir-Regolament (KE) Nru 2117/2005 (ĠU L 340, 23.12.2005, p. 17).

(3) ĠU L 259, 27.9.2002, p. 8.

(4) Marġni individwali jistgħu jintalbu skond l-Artikolu 17(3) tar-Regolament bażiku għal kumpaniji Torok li mhumiex inklużi fil-kampjun.

(5) Għal gwida dwar it-tifsira ta' kumpaniji relatati, jekk jogħġbok irreferi għall-Artikolu 143 tar-Regolament tal-Kummissjoni (KEE) Nru 2454/93 tat-2 ta' Lulju 1993, li jistipula dispożizzjonijiet għall-implimentazzjoni tar-Regolament tal-Kunsill (KEE) Nru 2913/92 li jistabbilixxi l-Kodiċi Doganali tal-Komunità (ĠU L 253, 11.10.1993, p. 1).

(6) Għal gwida dwar it-tifsira ta' kumpaniji relatati, jekk jogħġbok irreferi għall-Artikolu 143 tar-Regolament (KEE) Nru 2454/93.

(7) Dan ifisser li d-dokument ikun għal użu intern biss. Huwa protett skond l-Artikolu 4 tar-Regolament (KE) Nru 1049/2001 tal-Parlament Ewropew u tal-Kunsill tat-30 ta' Mejju 2000, rigward l-aċċess pubbliku għad-dokumenti tal-Parlament Ewropew, tal-Kunsill u tal-Kummissjoni (ĠU L 145, 31.5.2001, p. 43). Huwa dokument kunfidenzjali skond l-Artikolu 19 tar-Regolament bażiku u l-Artikolu 6 tal-Ftehim tad-WTO dwar l-Implimentazzjoni ta' l-Artikolu VI tal-GATT 1994 (Ftehim dwar l-Anti-dumping).

(8) ĠU L 8, 12.1.2001, p. 1.